આ બાજુ શ્રીરામકૃષ્ણે જમી લીધું. શ્રીશારદાદેવીએ એક સ્ત્રીભક્તની મારફત તેમને પુછાવી જોયું કે પોતે આવે કે નહીં, એ સાંભળીને સ્ત્રીભક્તને શ્રીરામકૃષ્ણે કહ્યું : ‘તમે બધાંય તો આવો છો. જો એની ઇચ્છા હોય તો એ આવે.’ તે સ્ત્રીભક્તે જઈને શારદાદેવીને એ કહ્યું. એ સાંભળીને તે બોલ્યાં: ‘જુઓ ને, અહીંથી કેટલાંય માણસો સાથે જાય છે. વળી ત્યાં અતિશય ભીડ થવાની. એટલી બધી ભીડમાં નાવમાંથી ઊતરીને ઉત્સવ જોવાનું મારે માટે બહુ મુશ્કેલ થઈ પડે, એટલે હું આવવાની નથી.’